SELETUSKIRI

1.ETTEPANEKU TAUST

•Ettepaneku põhjused ja eesmärgid

1998. aastast alates on Euroopa Liit (EL) ja Ameerika Ühendriigid (USA) olnud teadusuuringute vallas strateegilised partnerid. Esimene kahepoolne Euroopa Ühenduse ja Ameerika Ühendriikide valitsuse vaheline teadus- ja tehnikakoostöö leping kirjutati alla Washingtonis 5. detsembril 1997 ja see jõustus 14. detsembril 1998. Pärast seda on lepingut pikendatud veel kolm korda (2003, 2008 ja 2013) – iga kord viieks aastaks. Teisel pikendamisel lisati muudatus, mis seisnes selles, et koostöövaldkondade loetellu (artikkel 4) lisati julgeoleku- ja kosmosealased teadusuuringud.

Lepingu artikli 12 punktis b on sätestatud: „Käesolev leping on sõlmitud esialgu viieks aastaks. Osapooltevahelise vastastikuse kirjaliku kokkuleppe alusel võib lepingut pärast selle ülevaatamist lepinguosaliste poolt iga viieaastase perioodi viimasel aastal pikendada, tehes sellesse vajaduse korral muudatusi.“

Praegune leping kaotab kehtivuse 14. oktoobril 2018.

Komisjoni talitus on andnud hinnangu selle kohta, kuidas edeneb koostöö USAga ja kuidas see aitab kaasa rahvusvahelise koostöö strateegia eesmärkide saavutamisele. Selle hindamise tulemused näitavad selgelt, et kõnealune leping on oluline raamistik ELi ja USA koostöö hõlbustamiseks ühistes esmatähtsates vastastikust kasu toovates teadus- ja tehnikavaldkondades. Peamine koostöövahend on ELi teadusuuringute ja innovatsiooni raamprogramm.

ELi suhted USAga teaduse, tehnika ja innovatsiooni alal on tugevamad kui mis tahes muu riigiga väljaspool Euroopat. Mitteassotsieerunud kolmandate riikide hulgas on USA seni olnud aktiivseim programmi „Horisont 2020“ osaline. See kehtib vastastikuste investeeringute summade kohta teadus- ja arendustegevuse vallas, teadlasvahetuse, koostöömahtude ja kaasautoritega avaldatud artiklite ja koostatud patentide kohta. Teaduse, tehnika ja innovatsiooni alaste sidemete tugevus näitab ka seda, et meie majanduslikud sidemed USAga on tugevad. Kui USA ja EL leiaksid asjalikke võimalusi, kuidas koostööd edasi arendada, annaks see tulemusi majanduskasvuna, töökohtade lisandumisena, tõstaks elukvaliteeti ning aitaks leida lahendusi üleilmsetele probleemidele.

Paljude suurte saavutuste reas on ELi ja USA vaheline teaduse ja tehnoloogiakoostöö viinud Galway avalduse allakirjutamiseni 2013. aasta mais ning Atlandi ookeani alaste teadusuuringute liidu (AORA) rajamiseni. Sellest ajast on mere ja Arktika uuringud jätkuvalt edasi arenenud ja saavutanud ülemaailmse tunnustuse. Mitu AORA töörühma on saavutanud suurepäraseid tulemusi mitmesugustes koostöövaldkondades, nagu merepõhja kaardistamine, vaatlussüsteemid, vesiviljelus, maailmamere uuringud, maailmamere seisund ja stressitegurid.

Seepärast on ELi huvides pikendada Euroopa Ühenduse ja Ameerika Ühendriikide valitsuse vahelist teadus- ja tehnoloogiakoostöö lepingut järgmiseks viieks aastaks. Lepingu järgi asutatud ELi ja USA ühise nõuanderühma kohtumisel Washingtonis 23. oktoobril 2017 kinnitas kumbki lepingupool, et kavatseb lepingut pikendada, ning nõustus jätkama koostööd, mis tugineb jätkuvale edule programmide kooskõlastamises. Lepingupooled tunnistasid, et teadusuuringutel ja innovatsioonil on täita tähtis ülesanne peamiste töökohtade loomist ja majanduskasvu hoogustavate teguritena, ning et Atlandi-ülene teaduskoostöö on olnud juba üle sajandi teaduslike avastuste ja tehnika alaste leiutiste peamine allikas. Pikendatud lepingu sisu peaks olema samasugune kui praegusel lepingul, nagu on arutatud ja kokku lepitud teise lepinguosalise USAga.

•Kooskõla poliitikavaldkonnas praegu kehtivate õigusnormidega